Terdzo-TSI-058 - Rinchen Terdzö\nrtsa gsum tshe'i zab pa'i cha lag rdo rje mkha' 'gro gdugs dkar mo'i gtor zlog 'gal rkyen kun sel\nVolume 47 (ཙི) / Pages 755-783 / Folios 1a1 to 15a6\nRinchen Terdzö Volumes List > Volume 47 > Text #58 (Scroll to Bottom)\n'jam mgon kong sprul. rtsa gsum tshe'i zab pa'i cha lag rdo rje mkha' 'gro gdugs dkar mo'i gtor zlog 'gal rkyen kun sel. In Rin chen gter mdzod chen mo pod zhe bdun pa (The Great Treasury of Rediscovered Teachings Volume 47) by 'jam mgon kong sprul, 755-783. New Delhi: Shechen Publications, 2007-2016.\nརྙིང་ཕྱོགས་སོགས་སུ་གདུགས་དཀར་གྱི་སྲུང་ཟློག་ཁུངས་ལྡན་དཀོན་པས་འདི་ཉིད་བསྒྲིག་འདུན་ཡོད་ཀྱང་སྙོམ་ལས་སུ་གྱུར་པ། འཕྲལ་འདིར་ཉེར་མཁོའི་དབང་གིས་བསྐུལ་ཏེ་མཆོག་གླིང་གཏེར་བྱོན་སྤྱི་འགྲོའི་ལུགས་དང་བསྟུན་ནས་པདྨ་གར་དབང་ཕྲིན་ལས་འགྲོ་འདུལ་རྩལ་གྱིས་ཙ་འདྲ་རིན་ཆེན་བྲག་གི་ཡང་ཁྲོད་དུ་བགྱིས་པ་དགེ་ལེགས་འཕེལ། དགེའོ་\nrnying phyogs sogs su gdugs dkar gyi srung zlog khungs ldan dkon pas 'di nyid bsgrig 'dun yod kyang snyom las su gyur pa/_'phral 'dir nyer mkho'i dbang gis bskul te mchog gling gter byon spyi 'gro'i lugs dang bstun nas pad+ma gar dbang phrin las 'gro 'dul rtsal gyis tsa 'dra rin chen brag gi yang khrod du bgyis pa dge legs 'phel/_dge'o\n༄༅། །རྩ་གསུམ་ཚེའི་ཟབ་པའི་ཆ་ལག་རྡོ་རྗེ་མཁའ་འགྲོ་གདུགས་དཀར་མོའི་གཏོར་ཟློག་འགལ་རྐྱེན་ཀུན་སེལ་ཞེས་བྱ་བ་བཞུགས་སོ། ། ན་མོ་གུ་རུ་ཏྲི་མཱུ་ལ་ཡ། རྒྱལ་བའི་གཙུག་ཏོར་ལས་འཁྲུངས་པའི། །རིག་སྔགས་རྒྱལ་མོར་གུས་བཏུད་དེ། །བྱད་སྟེམས་ལ་སོགས་མི་མཐུན་ཕྱོགས། །ཟློག་བྱེད་ཟབ་མོའི་ལས་འདི་བརྩམ། །བྱད་ཕུར་རྦོད་གཏོང་གཙོ་བོར་གྱུར་པའི་འགལ་རྐྱེན་ཟློག་པ་ལ་ཤིན་ཏུ་ཟབ་པ་གཙུག་ཏོར་གདུགས་དཀར་མོའི་གཟུངས་མདོའི་འབྱུང་ཁུངས་བྱ་རྒྱུད་ཡིན་ཡང་། འདིར་སྔགས་ཀྱི་སྟོན་པ་རྡོ་རྗེ་ཐོད་ཕྲེང་རྩལ་གྱི་བཀའ་གསང་བླ་མེད་ལུགས་སུ་བཀྲལ་པའི་གཏོར་ཟློག་བྱ་བའི་རིམ་པ་ལ་དོན་གསུམ། སྔོན་འགྲོ །དངོས་གཞི། རྗེས་ཀྱི་བྱ་བའོ། །དང་པོ་ནི་ཚེས་གྲངས་གཟའ་སྐར་དྲག་པོའི་ལས་ལ་བསྔགས་པའི་དུས་སུ། གོང་དུ་རྩ་བ་གསུམ་གྱི་མཆོད་གཏོར་བཤམ། མདུན་དུ་ལས་དཀྱིལ་གྲུ་གསུམ་མཐིང་ནག་བྲིས་པའི་སྟེང་ཧོམ་ཁུང་དུ་དགྲ་བགེགས་ལིངྒ་བཅུག །དེ་སྟེང་ལྕགས་སྣོད་དུ་འབྲུ་ནག་གི་ཕྱེ་ལ་ཁྲག་གིས་སྦྲུས་པའི་གཏོར་མ་ཟུར་གསུམ་ཁྲུ་གང་པ་ལ་འཁོར་ཟུར་གསུམ་བཞིས་བསྐོར་བ་ལ་མེ་རི་དང་དར་ནག་གི་འཕུར་ལྡིང་སོགས་དྲག་རྒྱན་རྔམ་བརྗིད་ལྡན་པ་བྱ། གཏོར་ཆུང་ངམ་མཐེབ་ཀྱུ་གྲངས་ངེས་མེད་པས་མཐའ་བསྐོར་ཅིང་རྩང་དང་མཚེ་ཡུངས་གཟུག །ཟོར་ཀོང་གྲུ་གསུམ་དགུའི་ནང་དུ་ཡུངས་དཀར། དུར་རྡོ། མདའ། རྩང་། ཐོད་སྐམ། མཚེ། ཁྲོམ། དུག་སྣ། ཁྲག་སྣ་རྣམས་སོ་སོར་བླུགས་པ་སྣོད་གཅིག་ཏུ་བཞག །ཟློག་པའི་མདུན་དུ་སྨན་རཀ་དང་དྲག་པོའི་མཆོད་པ་བཤམ། ཚོགས་གཏོར་སོགས་ཕྲིན་ལས་ལ་དགོས་པ་རྣམས་ཀྱང་ཚོགས་པར་བྱའོ། །དེ་ནས་ཐོག་མར་བདག་བསྐྱེད་ནི། ཚིག་བདུན་དང་བརྒྱུད་འདེབས་གཏང་། དཀར་གཏོར་འབུལ། སྐྱབས་སེམས་ཡན་ལག་བདུན་པ་བྱ། བགེགས་གཏོར་བསྔོས་ལ་སྤྱི་ཆིངས་ལྟར་མཚམས་གཅོད་ནས་མཆོད་པ་བྱིན་རླབས་གྲུབ་མཚམས། རྩ་གསུམ་ཚེ་ཟབ་ཀྱི་ལས་བྱང་གཏང་། བསྙེན་པ་ཅི་འགྲུབ་མཐར་སྟོང་ཚིགས་ཕུལ། སླར་དཀྱིལ་འཁོར་དེ་ཉིད་གནས་འགྱུར་བའི་ཚུལ་གྱིས་བདག་བསྐྱེད་འདི་ཉིད་ཀྱི་སྒྲུབ་ཐབས་མངོན་རྟོགས་ནས་བསྟོད་པའི་བར་གཏང་། བསྙེན་དམིགས་གསལ་གདབ་ལ་བཟླས་པ་ཅི་འགྲུབ་དང་། སྲུང་བའི་དམིགས་བཟླས་བྱས་ལ། མདུན་བསྐྱེད་གསལ་གདབ་པ་ནི། རཾ་ཡཾ་ཁཾ། རང་གི་ཐུགས་ཀ་ནས་ཡེ་ཤེས་ཀྱི་མེ་རླུང་ཆུ་འཕྲོས། གཏོར་མའི་དངོས་འཛིན་ཉེས་སྐྱོན་ཐམས་ཅད་བསྲེགས་གཏོར་བཀྲུས། སྟོང་པའི་ངང་ལས་གཏོར་སྣོད་དྲག་པོའི་གཞལ་ཡས་ཁང་མཚན་ཉིད་ཡོངས་སུ་རྫོགས་ཤིང་འཇིགས་སུ་རུང་བའི་རྒྱན་དང་བཀོད་པས་སྤྲས་པའི་དབུས་སུ། པདྨ་དང་ཉི་མའི་གདན་ལྔ་ཚོམ་གྱི་དབུས་སུ་ཨོཾ་ལས་རྡོ་རྗེ་ཁྲོ་མོ་དཀར་མོ་ཕྱག་གཡས་པས་རྡོ་རྗེས་མཚན་པའི་དབྱུག་པ་ཕྱར་ཅིང་། གཡོན་པས་ཞགས་པ་དང་གདུགས་དཀར་པོ་དཀུར་བརྟེན་པའི་ཚུལ་གྱིས་འཛིན་པ། ཤར་དུ་བདེ་གཤེགས་ཁྲོ་མོ་སྨུག་ནག་གཡས་པས་འཁོར་ལོས་མཚན་པའི་དབྱུག་པ། གཡོན་པས་ཞགས་པ་དང་གདུགས་སྨུག་ནག་འཛིན་པ། ལྷོར་རིན་ཆེན་ཁྲོ་མོ་སེར་མོ་གཡས་པས་རིན་པོ་ཆེས་མཚན་པའི་དབྱུག་པ། གཡོན་པས་ཞགས་པ་དང་གདུགས་སེར་པོ་འཛིན་པ། རྒྱབ་ཏུ་པདྨ་ཁྲོ་མོ་དམར་མོ་གཡས་པས་པདྨས་མཚན་པའི་དབྱུག་པ། གཡོན་པས་ཞགས་པ་དང་གདུགས་དམར་པོ་འཛིན་པ། བྱང་དུ་ལས་ཀྱི་ཁྲོ་མོ་ནག་མོ་གཡས་པས་རལ་གྲིས་མཚན་པའི་དབྱུག་པ། གཡོན་པས་ཞགས་པ་དང་གདུགས་ནག་པོ་འཛིན་པ། གཙོ་འཁོར་ཐམས་ཅད་ཁྲོ་མོའི་ཚུལ་ཅན་དུར་ཁྲོད་རོལ་པའི་ཆས་ཀྱིས་བརྗིད་པ། དེ་བཞིིན་གཤེགས་པ་རིགས་ལྔས་དབུ་བརྒྱན་ཅིང་ཞབས་གཉིས་བཞེངས་པའི་སྟབས་ཀྱིས་མེ་ཕུང་མཚོན་ཆ་འཁྲུགས་པའི་ཀློང་ན་འགྱིང་བ། སྒོ་བཞིར་རྒྱལ་པོ་ཆེན་པོ་སྡེ་བཞི། ཕྱི་རོལ་གྱི་འཁོར་ཡུག་ཏུ་ཕྱོགས་སྐྱོང་བཅུ་སོགས་གཙང་རིས་ཀྱི་དཔལ་མགོན། གཞན་ཡང་དམ་ཚིག་ལ་གནས་ཤིང་བསྟན་པ་ལ་དགའ་བའི་འབྱུང་པོའི་ཚོགས་རྣམས་ཀྱིས་བསྐོར་བ། གཏོར་རྒྱུ་འདོད་ཡོན་ལྔའི་མཆོད་སྤྲིན་བསམ་གྱིས་མི་ཁྱབ་པ་བར་ཁྱམས་ཀུན་ཏུ་འཁྲིགས་པར་གྱུར། གཙོ་འཁོར་ཐམས་ཅད་ཀྱི་གནས་གསུམ་འབྲུ་གསུམ་གྱིས་མཚན་པ་ལས་འོད་ཟེར་འཕྲོས། འོག་མིན་ཆོས་ཀྱི་དབྱིངས་དང་སྟེང་ཕྱོགས་དགའ་ལྡན་ལྷའི་ཡུལ་ནས་གཙུག་ཏོར་རྒྱལ་མོ་འཁོར་དང་བཅས་པ་སྤྱན་དྲངས་པར་གྱུར། སྤྱན་འདྲེན་ནི། ཧཱུྃ༔ རང་བཞིན་གནས་མཆོག་དམ་པ་དང༔ འོག་མིན་གནས་དང་དགའ་ལྡན་ནས༔ རྡོ་རྗེ་ལྷ་མོ་འཁོར་དང་བཅས༔ ཐུགས་དམ་དབང་གིས་གཤེགས་སུ་གསོལ༔ སྐྱོབ་པ་ཤཱཀྱ་སེང་གེ་ཡི། །གཙུག་ཏོར་འོད་ཀྱི་འཕྲོ་འདུ་ལས། །འཁྲུངས་པའི་ལྷ་མོ་སྟོབས་ཆེན་མོ། །རིག་པའི་རྒྱལ་མོ་གཤེགས་སུ་གསོལ། །དེ་བཞིན་རིགས་ཀྱི་གདུགས་སྨུག་མོ། །ལྷ་གདོན་བཟློག་ཕྱིར་གཤེགས་སུ་གསོལ། །རྡོ་རྗེ་རིགས་ཀྱི་གདུགས་དཀར་མོ། །ཀླུ་གདོན་བཟློག་ཕྱིར་གཤེགས་སུ་གསོལ། །རིན་ཆེན་རིགས་ཀྱི་གདུགས་སེར་མོ། །གནོད་སྦྱིན་བཟློག་ཕྱིར་གཤེགས་སུ་གསོལ། །པདྨ་རིགས་ཀྱི་གདུགས་དམར་མོ། །རྒྱལ་གདོན་བཟློག་ཕྱིར་གཤེགས་སུ་གསོལ། །ལས་ཀྱི་རིགས་ཀྱི་གདུགས་ནག་མོ། །རྦོད་གཏོང་བཟློག་ཕྱིར་གཤེགས་སུ་གསོལ། །སྔོན་ཚེ་སངས་རྒྱས་སྤྱན་སྔ་རུ། །བསྟན་པ་བསྲུང་བར་ཞལ་བཞེས་པའི། །རྒྱལ་ཆེན་དཔལ་མགོན་འབྱུང་པོའི་ཚོགས། །གདོན་བགེགས་བཟློག་ཕྱིར་གཤེགས་སུ་གསོལ། །བཛྲ་ས་མཱ་ཛ༔ ཛཿཧཱུྃ་བཾ་ཧོ༔ བཞུགས་སུ་གསོལ་བ་ནི། ཧཱུྃ༔ པདྨ་ཉི་མའི་གདན་སྟེང་དུ༔ ཕྱིར་ཟློག་ཆེན་མོ་བཅོམ་ལྡན་འདས། །གཙུག་ཏོར་རིགས་ལྔ་རྒྱལ་ཆེན་སོགས། །འཁོར་དང་བཅས་པ་བཞུགས་སུ་གསོལ༔ ས་མ་ཡ་ཏིཥྛ་ལྷན། ཕྱག་འཚལ་བ་ནི། ཧཱུྃ། རྒྱལ་བའི་གཙུག་ཏོར་ལས་འཁྲུངས་པ། །དེ་བཞིན་གཤེགས་མ་གདུགས་དཀར་མོ༔ རིགས་བཞི་འཁོར་གཡོག་བཅས་པ་ལ། །ལུས་ངག་ཡིད་གསུམ་གུས་ཕྱག་འཚལ༔ ན་མོ་ན་མཱ་མི༔ ཕྱི་མཆོད་འབུལ་བ་ནི། ཧཱུྃ༔ དུར་ཁྲོད་རོལ་པའི་དཀྱིལ་འཁོར་འདིར༔ དགྲ་བགེགས་ཐམས་ཅད་བསྒྲལ་པ་ཡི༔ དབང་པོ་ནང་རོལ་དྲི་ང་བ༔ རྣམ་ཤེས་ཁྲག་དང་ཤ་རུས་ཟས༔ རྐང་གླིང་ཐོད་རྔའི་སྒྲ་རྣམས་ནི༔ ཁྲོ་མོ་འཁོར་དང་བཅས་ལ་འབུལ༔ མ་ཧཱ་པུཥྤེ་དྷཱུ་པེ་ཨཱ་ལོ་ཀེ་གནྡྷེ་ནཻ་བིདྱ་ཤབྡ་པཱུ་ཛ་ཧོ༔ ནང་མཆོད་འབུལ་བ་ནི། ཧཱུྃ༔ དུག་ལྔ་རྣམ་དག་སྨན་ཆེན་པོ༔ རྩ་བརྒྱད་ཡན་ལག་སྟོང་སྦྱར་བའི༔ རྨད་བྱུང་བདུད་རྩིའི་མཆོད་པ་འདི༔ ཁྲོ་མོ་འཁོར་དང་བཅས་ལ་འབུལ༔ མ་ཧཱ་པཉྩ་ཨ་མྲྀཏ་ཨོཾ་ཨཱཿཧཱུྃ༔ ཧཱུྃ༔ ལྕང་ལོར་བཅས་པའི་བྷནྡྷ་རུ༔ དགྲ་བགེགས་བསྒྲལ་པའི་དོན་སྙིང་ཁྲག༔ དམར་ཆེན་རྦ་རླབས་མཁའ་ལ་འཕྱོ༔ ཁྲོ་མོ་འཁོར་དང་བཅས་ལ་འབུལ༔ མ་ཧཱ་རཀྟ་པཱུ་ཛ་ཁཱ་ཧི༔ ཧཱུྃ༔ བྷནྡྷ་འབར་བའི་གཏོར་གཞོང་དུ༔ དགྲ་བགེགས་ཤ་ཁྲག་གཏོར་མ་སྦྱར༔ འདོད་ཡོན་རྣམ་ལྔས་རབ་སྤྲས་པ༔ ཁྲོ་མོ་འཁོར་དང་བཅས་ལ་འབུལ༔ མ་ཧཱ་བ་ལིཾ་ཏ་ཁཱ་ཧི༔ གསང་མཆོད་འབུལ་བ་ནི། ཧཱུྃ༔ བདེ་སྟོང་གཉིས་མེད་རབ་སྦྱོར་ཞིང༔ གདུགས་པའི་དགྲ་བགེགས་སྒྲོལ་བ་ཡི༔ བླ་མེད་གསང་བའི་ཚོགས་མཆོད་འདི༔ ཁྲོ་མོ་འཁོར་དང་བཅས་ལ་འབུལ༔ གཉིས་སུ་མེད་པར་ཐིམ་གྱུར་ནས༔ ཀ་དག་ཀློང་དུ་གྲོལ་བར་ཤོག༔ ཏ་ན་ག་ཎ་དྷརྨ་དྷཱ་ཏུ་པཱུ་ཛ་ཧོ༔ བསྟོད་པ་ནི། ཧཱུྃ། གཙུག་ཏོར་ལས་འཁྲུངས་རྡོ་རྗེའི་རིགས། །ཕྱིར་ཟློག་ཆེན་མོ་རིག་སྔགས་རྒྱལ། །ཞི་བའི་ལས་མཛད་གདུགས་དཀར་མོ། །ཕྱག་རྒྱའི་ཚོགས་དང་བཅས་ལ་བསྟོད། །གཙུག་ཏོར་ལས་འཁྲུངས་བདེ་གཤེགས་རིགས། །ཕྱིར་ཟློག་ཆེན་མོ་རིག་སྔགས་རྒྱལ། །ལྷུན་གྲུབ་ལས་མཛད་གདུགས་སྨུག་མོ། །ཕྱག་རྒྱའི་ཚོགས་དང་བཅས་ལ་བསྟོད། །གཙུག་ཏོར་ལས་འཁྲུངས་རིན་ཆེན་རིགས། །ཕྱིར་ཟློག་ཆེན་མོ་རིག་སྔགས་རྒྱལ། །རྒྱས་པའི་ལས་མཛད་གདུགས་སེར་མོ། །ཕྱག་རྒྱའི་ཚོགས་དང་བཅས་ལ་བསྟོད། །གཙུག་ཏོར་ལས་འཁྲུངས་པདྨའི་རིགས། །ཕྱིར་ཟློག་ཆེན་མོ་རིག་སྔགས་རྒྱལ། །དབང་གི་ལས་མཛད་གདུགས་དམར་མོ། །ཕྱག་རྒྱའི་ཚོགས་དང་བཅས་ལ་བསྟོད། །གཙུག་ཏོར་ལས་འཁྲུངས་ལས་ཀྱི་རིགས། །ཕྱིར་ཟློག་ཆེན་མོ་རིག་སྔགས་རྒྱལ། །དྲག་པོའི་ལས་མཛད་གདུགས་ནག་མོ། །ཕྱག་རྒྱའི་ཚོགས་དང་བཅས་ལ་བསྟོད། །རྒྱལ་ཆེན་བཞི་དང་ཕྱོགས་སྐྱོང་བཅུ། །གཙང་རིས་དཔལ་མགོན་འབྱུང་པོའི་ཚོགས། །བསྟན་པ་སྲུང་ཞིང་དཀར་ཕྱོགས་སྐྱོང་། །འཁོར་དང་བཅས་པ་རྣམས་ལ་བསྟོད། །བཟླས་པ་བྱ་བ་ནི། མདུན་བསྐྱེད་ཐུགས་ཀར་ཉི་མའི་དཀྱིལ་འཁོར་གྱི་སྟེང་དུ་ཨོཾ་དཀར་པོའི་མཐར་སྔགས་ཕྲེང་གཡོན་དུ་བསྐོར་པ། བདག་བསྐྱེད་ཀྱི་ཐུགས་ཀ་ནས་འོད་ཟེར་འཕྲོས་མདུན་བསྐྱེད་ལ་ཕོག་པས་ཐུགས་རྒྱུད་བསྐུལ། དེ་ལས་འོད་ཟེར་དཔག་ཏུ་མེད་པ་འཕྲོས་པས་འཕགས་པ་རྣམས་མཆོད་ཅིང་སེམས་ཅན་གྱི་དོན་བྱས། རྒྱལ་བ་རྣམས་ཀྱི་བྱིན་རླབས་བསྡུས་ནས་ཐིམ་པས་མཐུ་སྟོབས་གཟི་བརྗིད་རབ་ཏུ་འབར་བར་གྱུར། ཅེས་དམིགས་ལ་སྙིང་པོ་ཅི་འགྲུབ་བཟླ། སླར་ཡང་ཐུགས་ཀའི་སོགས་ཀྱིས་ཏིང་འཛིན་གསལ་གདབ་ལ་སྲུང་སྔགས་བཟླ། སླར་ཡང་མདུན་བསྐྱེད་ཀྱི་སྐུ་ལས་སྤྲུལ་པའི་ཁྲོ་མོ་དཔག་ཏུ་མེད་པ་འཕྲོས། གནོད་བྱེད་དགྲ་བགེགས་འགལ་རྐྱེན་བར་ཆད་མི་མཐུན་པའི་ཕྱོགས་བྱད་མ་ལྷ་སྲུང་དང་བཅས་པ་ཐམས་ཅད་རྡོ་རྗེའི་ཞགས་པས་བཅིང་། ཐོ་བས་བརྡུང་། ཕུར་བུས་བཏབ། ཕྱག་རྒྱས་ལྡང་མེད་དུ་མནན་པར་གྱུར། ཅེས་དམིགས་ལ། ཨོཾ་ཨ་སི་ཏཱ་ན་ལཱརྐ་པྲ་བྷཱ་སྥུ་ཊ་བི་ཀཱ་སི་ཏཱ་ཏ་པ་ཏྲེ། ཛྭ་ལ་ཛྭ་ལ། ཁཱ་ད་ཁཱ་ད། ཧ་ན་ཧ་ན། ད་ར་ད་ར། བི་ད་ར་བི་ད་ར། ཙྪིནྡྷ་ཙྪིནྡྷ། བྷིནྡྷ་བྷིནྡྷ། ཧཱུྃ་ཧཱུྃ་ཕཊ་ཕཊ་སྭཱ་ཧཱ། སྙིང་པོའོ། །ཧེ་ཧེ་ཕཊ། ཧོ་ཧོ་ཕཊ། ཨ་མོ་གྷཱ་ཡ་ཕཊ། ཨ་པྲ་ཏི་ཧ་ཏཱ་ཡ་ཕཊ། པ་ར་པྲ་དཱ་ཡ་ཕཊ། པྲ་ཏྱཾ་གི་རི་ཏཱ་ཡ་ཕཊ། ཨ་སུ་ར་བི་དྲཱ་པ་ཎ་ཀ་རཱ་ཡ་ཕཊ། པ་ར་བི་དྲཱ་པ་ཎ་ཀ་རཱ་ཡ་ཕཊ། སརྦ་དེ་བེ་བྷྱཿཕཊ། སརྦ་ནཱ་གེ་བྷྱཿཕཊ། སརྦ་རཱཀྴ་སི་བྷྱཿཕཊ། སརྦ་བྷཱུ་ཏེ་བྷྱཿཕཊ། སརྦ་པྲེ་ཏེ་བྷྱཿཕཊ། སརྦ་པི་ཤཱ་ཙེ་བྷྱཿཕཊ། སརྦ་ཀུམྦྷ་ཎྜེ་བྷྱཿཕཊ། སརྦ་པཱུ་ཏ་ནེ་བྷྱཿཕཊ། སརྦ་ཀ་ཊ་པཱུ་ཏ་ནེ་བྷྱཿཕཊ། སརྦ་སྐནྡྷེ་བྷྱཿཕཊ། སརྦ་ཨུནྨཱ་དེ་བྷྱཿཕཊ། སརྦ་ཙྪ་ཡེ་བྷྱཿཕཊ། སརྦ་ཨ་པསྨཱ་རེ་བྷྱཿཕཊ། སརྦ་ཨོསྟཱ་ར་གེ་བྷྱཿཕཊ། སརྦ་ཌཱ་ཀི་ནཱི་བྷྱཿཕཊ། སརྦ་རེ་བ་ཏཱི་བྷྱཿཕཊ། སརྦ་ཡ་མ་ཡེ་བྷྱཿཕཊ། སརྦ་ཤ་ཀུ་ནི་བྷྱཿཕཊ། སརྦ་མཱ་ཏྲྀ་ནནྡི་ཀེ་བྷྱཿཕཊ། སརྦ་སྐམྦུ་ཀི་མ་ནེ་བྷྱཿཕཊ། སརྦ་ཨ་ལམ་བ་ཀེ་བྷྱཿཕཊ། སརྦ་ཀ་ཏ་ད་ནེ་བྷྱཿཕཊ། སརྦ་གནྡྷྱྥ་བྷྱཿཕཊ། སརྦ་ཨ་སུ་རེ་བྷྱཿཕཊ། སརྦ་མ་རུ་ཏེ་བྷྱཿཕཊ། སརྦ་ཀིནྣ་རེ་བྷྱཿཕཊ། སརྦ་ག་རུ་ཌེཿབྷྱཿཕཊ། སརྦ་མ་ཧོ་ར་གེ་བྷྱཿཕཊ། སརྦ་ཡཀྵེ་བྷྱཿཕཊ། སརྦ་དུརླཾ་གྷི་ཏེ་བྷྱཿཕཊ། སརྦ་དུཿཔྲེཀྵི་ཏེ་བྷྱཿཕཊ། སརྦ་ཛྭ་རེ་བྷྱཿཕཊ། སརྦ་བྷ་ཡེ་བྷྱཿཕཊ། སརྦ་ཨུ་པ་དྲ་བེ་བྷྱཿཕཊ། སརྦ་ཨུ་པ་སརྒེ་བྷྱཿཕཊ། སརྦ་ཀྲྀ་ཏྱ་ཀརྨ་ཎཱ་ཀཱ་ཁོརྡེ་བྷྱཿཕཊ། སརྦ་ཀི་ར་ཎ་བཻ་ཏཱ་ཌེ་བྷྱཿཕཊ། ཙིཙྪ་པྲེ་ཥ་ཀ་དུཤྩྩྱྠི་ཏེ་བྷྱཿཕཊ། སརྦ་དུརྦྷུཀྟེ་བྷྱཿཕཊ། སརྦ་ཏཱིརྠི་ཀེ་བྷྱཿཕཊ། སརྦ་ཤྲ་མ་ཎི་བྷྱཿཕཊ། སརྦ་པཱ་ཏ་ཀེ་བྷྱཿཕཊ། སརྦ་བིདྱཱ་དྷ་རེ་བྷྱཿཕཊ། ཛ་ཡ་ཀ་ར་མ་དྷུ་ཀ་ར། སརྦ་ཨརྠ་སཱ་དྷ་ཀེ་བྷྱོ། བིདྱཱ་ཙ་རེ་བྷྱཿཕཊ། ཙ་ཏུརྦྷྱོ་བྷ་གི་ནཱི་བྷྱཿཕཊ། བཛྲ་ཀཽ་མཱ་རཱི་ཡེ་བྷྱཿཕཊ། བིདྱཱ་ར་ཛྙཱི་ཡེ་བྷྱཿཕཊ། མ་ཧཱ་པྲ་ཏྱཾ་གི་རེ་བྷྱཿཕཊ། བཛྲ་ཤྲྀཾ་ཁ་ལཱ་ཡ་པྲ་ཏྱཾ་གི་ར་རཱ་ཛཱ་ཡ་ཕཊ། མ་ཧཱ་ཀཱ་ལཱ་ཡ་མ་ཏྲྀ་ག་ཎ་ན་མསྐྲྀ་ཏཱ་ཡ་བྷྱཿཕཊ། བིཥྞ་བཱི་ཡེ་ཕཊ། བྲཧྨ་ཎཱི་ཡེ་ཕཊ། མ་ཧོ་ཤཱ་རཱི་ཡེ་ཕཊ། རཽ་དྲཱི་ཡེ་ཕཊ། མ་ཧཱ་ཀཱ་ལཱི་ཡེ་ཕཊ། ཙ་མུཎྜཱི་ཡེ་ཕཊ། ཀཽ་མ་རཱི་ཡེ་ཕཊ། བཱ་རཱ་ཧཱི་ཡེ་ཕཊ། ཨིནྡྲཱི་ཡེ་ཕཊ། ཨགྣ་ཡེ་ཕཊ། ཡ་མཱ་ཡེ་ཕཊ། ནིྱྱི་ཏཱི་ཡེ་ཕཊ། བ་རུ་ཎཱ་ཡཻ་ཕཊ། མ་རུ་ཏཱི་ཡཻ་ཕཊ། སཽ་མཱ་ཡཻ་ཕཊ། ཨཱི་ཤཱ་ནཱི་ཡཻ་ཕཊ། ཀཱ་ལ་དཎྜཱི་ཡེ་ཕཊ། ཀཱ་ལ་རཱ་ཏྲཱི་ཡེ་ཕཊ། ཡ་མ་དཎྜཱི་ཡེ་ཕཊ། རཱ་ཏྲཱི་ཡེ་ཕཊ། ཀ་པཱ་ལཱི་ཡེ་ཕཊ། ཨ་དྷི་མུཀྟི་ཤྨ་ཤཱ་ན་བཱ་སི་ནཱི་ཡེ་ཕཊ། ལན་གསུམ་མམ་ཅི་ནུས་བཟླས་ལ་མཐར། སེམས་ཅན་གང་སུ་དག་བདག་ལ་སྡང་བའི་སེམས་དང་ལྡན་པ་རྣམས་དང་། དྲག་ཤུལ་གྱི་སེམས་དང་ལྡན་པ་རྣམས་དང་། གཟི་བྱིན་འཕྲོག་པ་རྣམས་དང་། འབྱུང་པོ་གདོན་གྱི་རིགས་ཐམས་ཅད་ཀྱི་གནོད་པ་བཅིང་བར་བགྱི་འོ། །དེ་དག་ཐམས་ཅད་དང་འཇིག་རྟེན་དང་འཇིག་རྟེན་ལས་འདས་པས་བྱས་པའི་རིག་སྔགས་བཅད་དོ། །ཕུར་བུས་གདབ་བོ། །བཅོམ་ལྡན་འདས་མ་དེ་བཞིན་གཤེགས་པའི་གཙུག་ཏོར་ནས་བྱུང་བའི་གདུགས་དཀར་མོ་ཅན། རྡོ་རྗེ་གཙུག་ཏོར་ཕྱིར་ཟློག་པ་ཆེན་མོ་འདིས་དཔག་ཚད་བཅུ་གཉིས་ཀྱི་ནང་ཚུན་ཆད་དུ། འབྱུང་པོ་རོ་ལངས་མཁའ་འགྲོ་མ་ནད་གདོན་སྲོག་ཆགས་ལ་སོགས་པ་གཞན་གྱི་སྲོག་འཕྲོག་པ་དེ་དག་ཐམས་ཅད་ཀྱི་རིག་སྔགས་བཅིང་བར་བགྱི་འོ། །གཟི་བརྗིད་བཅིང་བར་བགྱི་འོ། །གཞན་ཐམས་ཅད་ཀྱི་རིགས་སྔགས་བཅིང་བར་བགྱི་འོ། །མཚམས་བཅིང་བར་བགྱི་འོ། །མཱ་ར་ཡ་ཕཊ། ཅེས་དམོད་པ་བྱ། དེ་ནས་ཆོས་སྐྱོང་སྤྱི་དང་བྱེ་བྲག་སྒྱུ་འཕྲུལ་བཀའ་སྲུང་ལེགས་ལྡན་དང་དྲེགས་པ་སྡེ་ལྔའི་གཏོར་འབུལ་ཟབ་བདུན་སྤྱི་ལྟར་བྱ། ཚོགས་ཀྱི་ཡོ་བྱད་བཤམས་ལ་བྱིན་གྱིས་བརླབ་པ་ནི། རཾ་ཡཾ་ཁཾ༔ ཡེ་ཤེས་མེ་རླུང་ཆུ་ཡིས་དངོས་འཛིན་སྦྱང༔ བྷྲཱུྃ་ལས་བྷཉྫ་འབར་བའི་སྣོད་རྣམས་སུ༔ ཨོཾ་ཧཱུྃ་ཏྲཱཾ་ཧྲཱིཿཨཱཿལས་བདུད་རྩི་ལྔ༔ མཱུཾ་ལཱཾ་མཱཾ་པཱཾ་ཏཱཾ་ལས་ཤ་ལྔ་གསལ༔ རླུང་མེའི་སྦྱོར་བས་འོད་ཞུ་བདུད་རྩིར་འཁྱིལ༔ རླངས་པས་ཡེ་ཤེས་བཅུད་བསྡུས་དེ་ལ་ཐིམ༔ དམ་ཡེ་གཉིས་མེད་ཁ་དོག་དྲི་རོར་ལྡན༔ འདོད་ཡོན་ལྔ་ཡི་མཆོད་སྤྲིན་སྤྲོ་བར་གྱུར༔ ཨོཾ་ཨཱཿཧཱུྃ༔ སྤྱན་འདྲེན་པ་ནི། ཧཱུྃ༔ འོག་མིན་ཆོས་དབྱིངས་ཕོ་བྲང་ནས༔ རྩ་བརྒྱུད་བླ་མ་གཤེགས་སུ་གསོལ༔ རང་བཞིན་གནས་མཆོག་དམ་པ་ནས༔ ཡི་དམ་ལྷ་ཚོགས་གཤེགས་སུ་གསོལ༔ དུར་ཁྲོད་བརྒྱད་དང་ཉེར་བཞིའི་གནས༔ དཔའ་བོ་མཁའ་འགྲོ་གཤེགས་སུ་གསོལ༔ རང་རང་གར་བཞུགས་གནས་མཆོག་ནས༔ མ་མགོན་ལྕམ་དྲལ་དམ་ཅན་རྣམས༔ ཚོགས་ལ་སྤྱན་འདྲེན་གཤེགས་སུ་གསོལ༔ བཛྲ་ས་མཱ་ཛ༔ ཚོགས་དང་པོ་མཆོད་པ་ནི། ཧཱུྃ༔ འདོད་ཡོན་ལྔ་ཡི་མཆོད་སྤྲིན་འདི༔ བླ་མ་ཡི་དམ་མཁའ་འགྲོ་མ༔ མ་མགོན་ལྕམ་དྲལ་ལ་སོགས་པའི༔ དམ་ཅན་རྒྱ་མཚོ་རྣམས་ལ་འབུལ༔ ག་ཎ་ཙཀྲ་པཱུ་ཛ་ཁཱ་ཧི༔ བར་པ་སྐོང་བཤགས་ནི། ནམ་མཁའ་མཛོད་ཀྱི་སྔགས་རྒྱས་བྱིན་བརླབས་ལ་རྩ་གསུམ་སྤྱི་བསྐང་གང་རུང་གཏང་ཡང་ཆོག་ལ། སྤྲོས་ན་སྒེར་བསྐང་ནི། ཧཱུྃ། ཆོས་དབྱིངས་བདེར་གཤེགས་གཙུག་ཏོར་ལས། །ཐུགས་རྗེའི་དབང་གིས་སྐུར་བཞེངས་པ། །རིག་པའི་རྒྱལ་མོ་འཁོར་བཅས་རྣམས། །ཐུགས་དམ་བསྐང་ཕྱིར་གནས་འདིར་གཤེགས། །དགྱེས་པའི་གདན་ལ་བརྟན་པར་བཞུགས། །ཉེར་སྤྱོད་བདུན་དང་འདོད་ཡོན་ལྔ། །བཀྲ་ཤིས་རྫས་རྟགས་རྒྱལ་སྲིད་བདུན། །བདུད་རྩི་སྨན་དང་རཀྟའི་མཚོ། །བཟའ་བཅའི་གཏོར་མ་ཛ་གད་ཕུད། །རྒྱན་གོས་ཡོ་བྱད་གོ་མཚོན་རིགས། །ག་ཎ་ཚོགས་ཀྱི་ལོངས་སྤྱོད་ཆེ། །བདེ་སྟོང་གཉིས་མེད་སྦྱོར་བ་དང་། །གཉིས་འཛིན་རྣམ་རྟོག་བསྒྲལ་མཆོད་སོགས། །མཉམ་ཉིད་ལྟ་བའི་དགོངས་པ་ཡིས། །འཁོར་འདས་ཀུན་ཁྱབ་མཆོད་སྤྲིན་སྤེལ། །དགྱེས་པ་མཆོག་གི་དམ་ཚིག་འདིས། །རིག་འཛིན་རྩ་བརྒྱུད་བླ་མ་དང་། །ཡི་དམ་ཞི་ཁྲོའི་ཐུགས་དམ་བསྐང་། །རིགས་སྔགས་རྒྱལ་མོ་ཕྱིར་ཟློག་ཆེ། །རྡོ་རྗེ་གཙུག་ཏོར་གདུག་དཀར་མོ། །བདེ་གཤེགས་རིན་ཆེན་པདྨ་ལས། །ཕྱག་རྒྱའི་ཚོགས་བཅས་ཐུགས་དམ་བསྐང་། །བཀའ་ཉན་ལེགས་ལྡན་མཆེད་གསུམ་དང་། །དཔལ་ལྡན་རྒྱལ་པོ་ཆེན་པོ་བཞི། །གཙང་རིས་མགོན་པོ་འབྱུང་པོའི་ཚོགས། །སྤྲུལ་འཁོར་བཅས་པའི་ཐུགས་དམ་བསྐང་། །རྡོ་རྗེ་ཡངས་པ་ཆེན་པོ་ཡི། །ས་གསུམ་དཀྱིལ་འཁོར་དབང་མཛད་མ། །གདུགས་དཀར་འཛིན་མ་ཕྱག་རྒྱའི་ཚོགས། །འཁོར་དང་བཅས་པ་ཐམས་ཅད་ཀྱི། །ཐུགས་དམ་གཉན་པོ་དབྱིངས་སུ་བསྐངས། །རྩ་བ་ཡན་ལག་དམ་ཚིག་ལ། །འགལ་འཁྲུལ་ཉམས་ཆག་གང་མཆིས་རྣམས། །སྙིང་ནས་བཤགས་སོ་ཚངས་པར་གསོལ། །ཕྱི་ནང་གསང་བའི་བར་ཆད་དང་། །བྱད་ཕུར་རྦོད་གཏོང་མི་མཐུན་ཕྱོགས། །འགལ་རྐྱེན་ཐམས་ཅད་ཟློག་ཏུ་གསོལ། །ཐུན་མོང་ལས་བཞི་གྲུབ་པ་བརྒྱད། །མཐར་ཐུག་བདེ་སྟོང་ཕྱག་རྒྱ་ཆེའི། །དངོས་གྲུབ་མྱུར་དུ་སྩོལ་བར་མཛོད། །བཤགས་པ་ནི། ཧཱུྃ༔ ཐོག་མེད་དུས་ནས་བསགས་པ་ཡི༔ མ་རིག་ཉམས་ཆག་འགལ་འཁྲུལ་རྣམས༔ ཚོགས་ཀྱི་མཆོད་པས་བསྐང་ཞིང་བཤགས༔ ཐམས་ཅད་བྱང་ཞིང་དག་གྱུར་ཅིག༔ ཡིག་བརྒྱ་བརྗོད། ༈ གཉིས་པ་དངོས་གཞི་ལས་ཀྱི་སྦྱོར་བའི་དང་པོ་གདབ་ཁའི་ལས་རིམ་ལ། ཐུགས་དམ་བསྐུལ་བ་ནི། ཧཱུྃ༔ འོག་མིན་ཆོས་ཀྱི་དབྱིངས་ཀྱི་ཕོ་བྲང་དང༔ འཇིག་རྟེན་འཇིག་རྟེན་འདས་པའི་དུར་ཁྲོད་ནས༔ དཀོན་མཆོག་རྩ་བ་གསུམ་དང་ཆོས་སྐྱོང་ཚོགས༔ སྡེ་བརྒྱད་དྲེགས་པའི་དམག་དཔུང་དབྱིངས་ནས་བཞེངས༔ ད་དུས་བསྐལ་པ་སྙིགས་མའི་ཡང་མཐའ་འདིར༔ བསྟན་པ་གཉན་ལ་སྡང་བའི་དགྲ་དར་ན༔ ལེ་ལོ་བཏང་སྙོམས་གཡེལ་བ་མ་མཛད་པར༔ བསྟན་དང་བསྟན་འཛིན་བདག་གི་གྲོགས་ལ་དགོངས༔ ཆོས་ཀྱི་དབྱིངས་ནས་སྒྱུ་འཕྲུལ་དྲྭ་བའི་སྤྲིན༔ རྡོ་རྗེ་ཁྲོས་མའི་ལྷ་ཚོགས་སྐུར་སྟོན་པ༔ རྣལ་འབྱོར་མོས་པའི་གདུང་ཤུགས་བཟོད་དཀའ་བས༔ ཐུགས་དམ་རྒྱུད་བསྐུལ་བཅོལ་བའི་ཕྲིན་ལས་མཛོད༔ གསེར་སྐྱེམས་གཏོང་བ་ནི། ཕུད་སྣོད་སྐྱེམས་ཀྱིས་བཀང་ལ། རཾ་ཡཾ་ཁཾ༔ ཨོཾ་ཨཱཿཧཱུྃ་ཧ་ཧོ་ཧྲཱི༔ གསུམ། འདོད་ཡོན་ཟག་པ་མེད་པའི་བདུད་རྩིའི་རྒྱ་མཚོ་ཆེན་པོར་གྱུར། ཧཱུྃ༔ དཀོན་མཆོག་རིན་ཆེན་གསུམ་དང་རྩ་བ་གསུམ༔ ཁྱད་པར་གཙུག་ཏོར་གདུགས་དཀར་ལྷ་ཚོགས་རྣམས༔ གསེར་སྐྱེམས་བདུད་རྩིའི་མཆོད་པ་འདི་བཞེས་ལ༔ རྣལ་འབྱོར་བདག་གི་མཐུ་དང་དཔུང་སྐྱེད་ཅིག༔ ཕོ་རྒྱུད་མོ་རྒྱུད་མ་ནིང་དྲེགས་པའི་སྡེ༔ མ་མོ་མཁའ་འགྲོ་ཞིང་སྐྱོང་གནས་ཉུལ་ཀུན༔ གསེར་སྐྱེམས་བདུད་རྩིའི་མཆོད་པ་འདི་བཞེས་ལ༔ རྣལ་འབྱོར་བདག་གི་མཐུ་དང་དཔུང་སྐྱེད་ཅིག༔ ལོ་ཟླ་ཞག་དུས་སྤར་སྨེ་ཚེས་ཀྱི་བདག༔ ཡུལ་ལྷ་གཞི་བདག་མཐུ་རྩལ་ལྡན་པ་ཀུན༔ གསེར་སྐྱེམས་བདུད་རྩིའི་མཆོད་པ་འདི་བཞེས་ལ༔ རྣལ་འབྱོར་བདག་གི་མཐུ་དང་དཔུང་སྐྱེད་ཅིག༔ དཔང་གཟུག་པ་ནི། ཧཱུྃ༔ ཕྱོགས་བཅུ་དུས་བཞིའི་བདེ་གཤེགས་རྩ་བ་གསུམ༔ གཞན་གྱིས་མི་ཐུབ་གཙུག་ཏོར་གདུགས་དཀར་མོ༔ རྒྱུད་གསུམ་དྲེགས་པའི་དཔུང་དང་བཅས་པ་རྣམས༔ མ་གཡེལ་མ་གཡེལ་གཟུ་དང་དཔང་མཛོད་ཅིག༔ བདག་གིས་བྱང་ཆུབ་ལམ་ལ་རབ་ཞུགས་ཏེ༔ སངས་རྒྱས་བསྟན་པ་རིན་ཆེན་སྤེལ་བ་ལས༔ འགྲོ་ལ་ཕན་བདེ་བགྱིད་པར་དམ་བཅས་ཀྱང༔ དམ་ཉམས་དགྲ་དང་བགེགས་ཀྱིས་བར་ཆོད་ན༔ ཡེ་ཤེས་ཐུགས་རྗེའི་སྤྱན་གྱིས་མི་གཟིགས་སམ༔ སྔོན་གྱི་ཐུགས་དམ་གཉན་པོ་རྗེས་དགོངས་ལ༔ ཞིང་བཅུ་ཚང་བའི་དགྲ་བགེགས་བརླག་པའི་ཕྱིར༔ མངོན་སྤྱོད་དྲག་པོའི་ཕྲིན་ལས་དུས་ལ་བབ༔ ཧོམ་དང་དམིགས་བྱ་བསྐྱེད་པ་ནི། རང་གི་མདུན་དུ་བྲུབ་ཁུང་བང་རིམ་དགུ་པ། ཁ་ཁྱེར་དོག་ཅིང་གཏིང་ཟབ་པ། འོག་གཞི་གསེར་གྱི་ས་གཞི་ལ་ཐུག་པ། མཚོན་ཆ་སྣ་ཚོགས་ཀྱི་ཆར་འབེབ་པའི་ཕྱི་རོལ་དུ་བཀའ་སྲུང་དྲེགས་པའི་དམག་ཚོགས་ལས་ལ་རྔམས་པ། དེའི་འོག་ཏུ་ནྲྀ་ཏྲི་ལས་གནོད་བྱེད་གང་ཡིན། ནག་ལ་ཧམ་པ། རྐང་ལག་ལྕགས་སྒྲོག་གིས་བསྡམས་པ། བུ་ག་ཐམས་ཅད་ནས་ཁྲག་འཛག་པ། ཁ་ངུ་བ། མིག་ཤི་མིག །འོ་དོད་ལྷང་ལྷང་འབོད་པ་ཞིག་ཏུ་གྱུར། བདེན་སྟོབས་བརྗོད་ཅིང་འགུགས་པ་ནི། ན་མོ། སངས་རྒྱས་ཆོས་དང་དགེ་འདུན་གྱི་བདེན་པ་དང་། གསང་སྔགས་རིག་སྔགས་གཟུངས་སྔགས་སྙིང་པོ་ཕྱག་རྒྱ་ཏིང་ངེ་འཛིན་གྱི་མཐུ་དང་། དེ་བཞིན་གཤེགས་པའི་གཙུག་ཏོར་ནས་བྱུང་བའི་གདུགས་དཀར་མོ་ཅན་བཀའི་ཕོ་ཉ་དང་བཅས་པའི་བདེན་པ་དང་མཐུ་སྟོབས་ཀྱིས། བདག་ཅག་འཁོར་དང་བཅས་པ་ལ་སྡང་བ་དང་། གདུག་པ་དང་། དྲག་ཤུལ་གྱི་སེམས་དང་ལྡན་པའི་གནོད་བྱེད་དགྲ་བགེགས་བྱད་མ་ཐམས་ཅད་མྱུར་དུ་ཁུག་ཅིག །ཨོཾ་ཀརྨ་སརྦ་ཏ་ཐཱ་ག་ཏོ་ཥྞཱི་ཥ་སི་ཏཱ་ཏ་པ་ཏྲེ་ཧཱུྃ་ཕཊ། དགྲ་བགེགས་བྱད་མ་ཨཱ་ཀརྵཱ་ཡ་ཛཿ ཧཱུྃ། དུས་གསུམ་བདེ་གཤེགས་ཐམས་ཅད་ཀྱི། །ཐུགས་རྗེའི་སྤྲུལ་པ་གཙུག་ཏོར་ནི། །སྤྲུལ་པའི་དབུ་སྟོང་སྣ་ཚོགས་མངའ། །སྤྱན་ནི་བྱེ་བ་བརྒྱ་སྟོང་མངའ། །མི་ཕྱེད་འབར་བའི་མཚན་རྟགས་ཅན། །རྡོ་རྗེ་ཡངས་པ་ཆེན་པོ་ནི། །ས་གསུམ་དཀྱིལ་འཁོར་མངའ་མཛད་མ། །རྫུ་འཕྲུལ་ཆེན་མོས་དབང་མཛད་ཅིང་། །བར་དུ་གཅོད་པའི་དགྲ་དང་བགེགས། །རྫུ་འཕྲུལ་མཐུ་ཡིས་མྱུར་དུ་ཁུག །ཁྱོད་ཀྱི་བཀའ་ཡི་ཕོ་ཉ་ནི། །རྡོ་རྗེ་ཁྲོ་མོ་ལྕགས་ཀྱུ་མ། །བར་དུ་གཅོད་པའི་དགྲ་དང་བགེགས། །རྫུ་འཕྲུལ་ཆེན་མོས་མྱུར་དུ་ཁུག །ལྕགས་ཀྱུ་འབར་བས་སྙིང་ནས་ཁུག །མྱུར་དུ་བཅོལ་པའི་ཕྲིན་ལས་མཛོད། །རིན་ཆེན་བཀའ་ཡི་ཕོ་ཉ་ནི། །རྡོ་རྗེ་ཁྲོ་མོ་ཞགས་པ་མ། །བར་དུ་གཅོད་པའི་དགྲ་དང་བགེགས། །རྫུ་འཕྲུལ་ཆེན་མོས་མྱུར་དུ་ཁུག །ཞགས་པ་འབར་བས་དུམ་བུར་ཆིངས། །མྱུར་དུ་བཅོལ་པའི་ཕྲིན་ལས་མཛོད། །པདྨ་བཀའ་ཡི་ཕོ་ཉ་ནི། །རྡོ་རྗེ་ཁྲོ་མོ་ལྕགས་སྒྲོག་མ། །བར་དུ་གཅོད་པའི་དགྲ་དང་བགེགས། །རྫུ་འཕྲུལ་ཆེན་མོས་མྱུར་དུ་ཁུག །ལྕགས་སྒྲོག་འབར་བས་ཡན་ལག་སྡོམས། །མྱུར་དུ་བཅོལ་པའི་ཕྲིན་ལས་མཛོད། །ལས་ཀྱི་བཀའ་ཡི་ཕོ་ཉ་ནི། །རྡོ་རྗེ་ཁྲོ་མོ་དྲིལ་བུ་མ། །སྡང་བར་བྱེད་པའི་དགྲ་དང་བགེགས། །རྫུ་འཕྲུལ་ཆེན་མོས་མྱུར་དུ་ཁུག །དྲིལ་བུ་འབར་བས་མྱོས་པར་མཛོད། །མྱུར་དུ་བཅོལ་པའི་ཕྲིན་ལས་མཛོད། །ཛཿཧཱུྃ་བཾ་ཧོཿ ཨཾ་ཀུ་ཤ་ཛཿ བཛྲ་པྲ་བེ་ཤ་ཡ་ཕཊཿ ནཱ་ཤ་ཡ་བྷནྡྷ་ཡ་སཏྭམྦྷ་ཡ་མོ་ཧ་ཡ་ཕཊཿ དབྱེ་རྫས་སོགས་དང་སོ་སོའི་ཕྱག་རྒྱས་བསྣུན། ཕུར་བུ་སྟོང་པའི་ངང་ལས་ལས་ཀྱི་ཁྲོ་མོ་ནག་མོ་ཕྱག་གཉིས་ཕུར་བུ་འདྲིལ་ཞིང་སྐུ་སྨད་ཕུར་བུའི་དབལ་གྱིས་དགྲ་བགེགས་ཀྱི་སྙིང་ལ་འདེབས་པར་གྱུར། ལས་ཕུར་འདྲིལ་ཞིང་ཚེ་ཁྲུས་ཀྱི་དགོངས་པ་དང་ལྡན་པས། ཧཱུྃ། ང་ནི་བདེར་གཤེགས་འདུས་པའི་སྐུ །འཇིག་རྟེན་དྲེགས་པ་མ་ལུས་ཀུན། ཁྱོད་ཀྱི་སྲོག་སྙིང་ང་ལ་ཡོད། །དབལ་དྲག་ཕུར་པ་སྙིང་ལ་ཡ། །སྲོག་རྩ་དམར་པོ་ཆོད་ལ་རེ། །བཀའ་དང་དམ་ལས་མ་འདའ་བར། །བཅོལ་བའི་ཕྲིན་ལས་མྱུར་དུ་མཛོད། །ཧཱུྃ། ཡེ་ཤེས་འཕྲོ་འདུ་དཔལ་གྱི་ཕུར་པ་འདི། །སྐུ་གསུམ་ལྷུན་འགྲུབ་དབལ་དྲག་གདུག་རྩུབ་འབར། །འཕྲོ་འདུ་བརྗིད་པས་དགྲ་བགེགས་མ་ལུས་འདུལ། །བཅངས་པ་ཙམ་གྱིས་ཁམས་གསུམ་དབང་དུ་སྡུད། །མ་བཏབ་རང་བཞིན་ལྷུན་གྱིས་གྲུབ། །བཏབ་ན་ལྷ་ཡང་བརླག་པར་བྱེད། །གཏི་མུག་མུན་པས་གཏིབས་པའི་མགོ་ལ་རྒྱོབ། །ང་རྒྱལ་དྲེགས་པས་འགྱིངས་པའི་ཁ་ལ་རྒྱོབ། །འདོད་ཆགས་ཞེན་པས་གདུངས་པའི་ལྟོ་བར་རྒྱོབ། །ཕྲག་དོག་སེར་སྣས་བཅིངས་པའི་གསང་བར་རྒྱོབ། །དུས་གསུམ་སངས་རྒྱས་ཁྲོ་རྒྱལ་འདུས་པའི་སྐུ །དབལ་དྲག་འབར་བའི་ཕུར་པ་ཆེན་པོ་འདིས། །དགྲ་བགེགས་འབྱུང་པོ་མ་ལུས་ཐལ་བར་རློགས། །གནོད་པར་བྱེད་པ་རྡུལ་ཕྲན་བཞིན་དུ་གཏོར། །གཞན་གྱི་རྦོད་གཏོང་རིགས་སྔགས་ཐམས་ཅད་ཆོད། །ཕུར་བུ་ཡིས་ནི་འབྱུང་པོ་མཱ་ར་ཡ། །ཨོཾ་ཀརྨ་སརྦ་ཏ་ཐཱ་ག་ཏོ་ཥྞཱི་ཥ་སི་ཏཱ་ཏ་པ་ཏྲེ་ཧཱུྃ་ཕཊ། ཅེས་དང་། སརྦ་ཤ་ཏྲཱུན་བིགྷྣཱན་མཱ་ར་ཡ་ཕཊ། ནྲྀ་བྷྲཱུྃ་ཧཱུྃ་ཛཿ ཨ་སྥ་ར་ཎ་ཕཊཿ ཕུར་པ་གདབ་ཅིང་ཐུན་རྫས་བཏབ། རྟེན་གཞི་བསྒྲལ་བ་ནི། རལ་གྲིས་གཏུབ་ལ། ཧཱུྃ༔ ཡེ་ཤེས་འབར་བའི་རལ་གྲི་འདིས༔ དམ་ཉམས་དགྲ་བགེགས་ལྔ་ཕུང་རྣམས༔ ཕྱེ་མ་དུམ་བུར་གཏུབས་ནས་ཀྱང༔ ཤ་ཁྲག་དམར་ཆེན་རྒྱ་མཚོར་འཁྱིལ༔ སརྦ་ཤ་ཏྲཱུན་བིགྷྣཱན་མཱ་ར་ཡ་ཙྪིནྡྷ་ཙྪིནྡྷ་བྷིནྡྷ་བྷིནྡྷ་རྦད་རྦད༔ ཞལ་དུ་བསྟབ་པ་ནི། ཧཱུྃ༔ རྡོ་རྗེ་ཁྲོ་མོའི་ལྷ་ཚོགས་ཞལ་ཕྱེས་ཤིག༔ དགྲ་བགེགས་དུག་ལྔ་བསྒྲལ་པའི་ཤ་ཁྲག་རུས༔ ཡེ་ཤེས་བདུད་རྩིར་བྱིན་གྱིས་བརླབས་ཏེ་འབུལ༔ རྔམས་བརྗིད་དགྱེས་པའི་ཚུལ་གྱིས་བཞེས་ནས་ཀྱང༔ རྣལ་འབྱོར་བདག་ཅག་འཁོར་དང་བཅས་པ་ཡི༔ བྱང་ཆུབ་ལམ་གྱི་བར་ཆད་དབྱིངས་སུ་སྒྲོལ༔ བསྟན་པ་བཤིག་པའི་དགྲ་བགེགས་དཔུང་བཅས་ལ༔ མངོན་སྤྱོད་དྲག་པོའི་ཕྲིན་ལས་འགྲུབ་པར་མཛོད༔ སརྦ་ཤ་ཏྲཱུན་བིགྷྣཱན་མཱ་ར་ཡ་མ་ཧཱ་མཱཾ་ས་རཀྟ་ཙིཏྟ་གོ་རོ་ཙ་ན་བ་སུ་ཏ་ཀིཾ་ནི་རི་ཏི་ཁ་ཁ་ཁཱ་ཧི་ཁཱ་ཧི༔ སྐབས་འདིར་ཚོགས་ལ་རོལ། ལྷག་མ་བྱིན་རླབས་སྤྱི་ལྟར་བྱས་ལ། ཧཱུྃ༔ ལྷག་ལ་དབང་བའི་དྲེགས་པ་ནི༔ མ་མོ་ལས་བྱེད་ཚོགས་དང་བཅས༔ མཐུ་དང་རྫུ་འཕྲུལ་བསམ་མི་ཁྱབ༔ དུར་ཁྲོད་ཀུན་ཉུལ་ཤ་ཆེན་ཟ༔ ཞིང་ལྤགས་གྱོན་ནས་བྷཉྫ་ཐོགས༔ རལ་པ་གཏིབས་ཤིང་བཤུག་གླུ་ལེན༔ ལེགས་ཉེས་སྟངས་འཛིན་ཕྲིན་ལས་ནི༔ ཐོགས་མེད་སྒྲུབ་པའི་དམ་ཅན་རྣམས༔ ཚོགས་ལྷག་བདུད་རྩི་འདི་གསོལ་ལ༔ ཕྱི་ནང་གསང་བའི་བར་ཆད་སོལ༔ སྒྲུབ་པོའི་སྡོངས་གྲོགས་མཛད་པ་དང༔ ཕྲིན་ལས་རྣམ་བཞི་མྱུར་དུ་སྒྲུབས༔ ཨུཙྪིཥྚ་བ་ལིཾ་ཏ་ཁཱ་ཧི༔ ལྷག་མ་རྣམས་ཕྱི་རོལ་དུ་བསྐྱལ་ལོ། །དེ་ནས་ཟློག་པའི་ཕྲིན་ལས་བཅོལ་བ་ནི། ཧཱུྃ༔ ཆོས་དབྱིངས་བདལ་བ་ཆེན་པོ་ལས། །ཕྱིར་ཟློག་ཁྲོ་མོའི་སྐུར་སྟོན་པ། །རིག་པའི་རྒྱལ་མོ་གདུགས་དཀར་མོ། །རིགས་ལྔ་ཕྱག་རྒྱའི་ཚོགས་དང་བཅས། །མ་ཧཱ་ཀཱ་ལ་མ་མོའི་ཚོགས། །རྒྱལ་ཆེན་སྡེ་བཞི་ཕྱོགས་སྐྱོང་བཅུ། །འཇིག་རྟེན་ཞབས་འབྲེང་བཅས་པ་ཡིས། །དམ་རྫས་མཆོད་གཏོར་འདི་བཞེས་ལ། །མི་མཐུན་ཕྱོགས་ཀུན་ཟློག་ཏུ་གསོལ། །ཧཱུྃ༔ དེ་བཞིན་གཤེགས་པ་ཐམས་ཅད་ཀྱི༔ མཐུ་སྟོབས་གཅིག་ཏུ་བསྡུས་པའི་སྐུ༔ རྡོ་རྗེ་ཁྲོ་མོ་གདུགས་དཀར་མོ༔ རྡོ་རྗེའི་རིགས་ཀྱི་དམོད་པ་ཟློགས༔ དེ་བཞིན་ཁྲོ་མོ་གདུགས་སྔོན་མོ༔ སངས་རྒྱས་རིགས་ཀྱི་དམོད་པ་ཟློགས༔ རིན་ཆེན་ཁྲོ་མོ་གདུགས་སེར་མོ༔ རིན་ཆེན་རིགས་ཀྱི་དམོད་པ་ཟློགས༔ པདྨ་ཁྲོ་མོ་གདུགས་དམར་མོ༔ པདྨའི་རིགས་ཀྱི་དམོད་པ་ཟློགས༔ ཀརྨ་ཁྲོ་མོ་གདུགས་ནག་མོ༔ ལས་ཀྱི་རིགས་ཀྱི་དམོད་པ་ཟློགས༔ རྒྱལ་ཆེན་གཙང་རིགས་ཐམས་ཅད་ཀྱིས༔ འཇིག་རྟེན་དམོད་པ་ཐམས་ཅད་ཟློགས༔ ཆག་ཆེ་ཉམས་ང་བྱད་ཕུར་སོགས། །མི་མཐུན་འགལ་རྐྱེན་བར་ཆད་ཀུན། །ཞིང་བཅུ་ཚང་བའི་དགྲ་ལ་ཟློགས། །ལོག་པར་འདྲེན་པའི་བགེགས་ལ་སྒྱུར། །ཟློག་སྒྱུར་དྲག་པོའི་ཕྲིན་ལས་མཛོད། །ཅེས་ཚར་མང་དུ་བྱ། སྤྲོ་ན་ལྷོ་བྲག་གྲུབ་ཆེན་ལས་ཀྱི་རྡོ་རྗེས་མཛད་པ་འདིའང་སྦྱར་ཏེ། བཅོམ་ལྡན་གདུགས་དཀར་ལྷ་ཚོགས་རྣམས། །མཐུ་སྟོབས་ཐོགས་པ་མི་མངའ་ཞིང་། །ཐུགས་རྗེ་སྨོན་ལམ་མཐུ་བཙན་པས། །བདག་གིས་ཇི་ལྟར་གསོལ་བ་བཞིན། །སངས་རྒྱས་བསྟན་པ་དར་བ་དང་། །སེམས་ཅན་བདེ་དང་ལྡན་པར་མཛོད། །རྒྱུ་སྦྱོར་ཡོན་བདག་འཁོར་བཅས་ཀྱི། །ཆག་ཆེ་ཉམ་ང་ཟློག་ཏུ་གསོལ། །རྨི་ལམ་མཚན་མ་ངན་པ་ཟློག །རྟགས་དང་རྟེན་འབྲེལ་ངན་པ་ཟློག །དགྲ་འདྲེ་བསམ་སྦྱོར་ངན་པ་ཟློག །ལྟས་ངན་བརྒྱད་ཅུ་རྩ་བཞི་ཟློག །ཡེ་འདྲོག་སུམ་བརྒྱ་དྲུག་ཅུ་ཟློག །ནད་རིགས་བཞི་བརྒྱ་རྩ་བཞི་ཟློག །བགེགས་རིགས་སྟོང་ཕྲག་བརྒྱད་ཅུ་ཟློག །དུས་མིན་འཆི་བ་རྣམ་བརྒྱད་ཟློག །ཡས་ཀྱི་བདུད་དུ་གཡོས་པ་ཟློག །མས་ཀྱི་སྲི་རུ་ལངས་པ་ཟློག །དཔྲལ་བའི་གཤེད་དུ་བསྐོས་པ་ཟློག །ཕ་མེས་དུར་སྲི་ལངས་པ་ཟློག །མི་ལ་ནད་དུ་གཏོང་བ་ཟློག །ཕྱུགས་ལ་གོད་ཁ་བྱེད་པ་ཟློག །གནམ་གྱི་དལ་ཁ་ཐེབས་པ་ཟློག །ས་ཡི་དུག་མདའ་གཡོས་པ་ཟློག །སྨེ་བ་སྤར་ཁ་ངན་པ་ཟློག །སྐེག་དང་ཕུང་སྲི་ལངས་པ་ཟློག །མདོར་ན་མཐོ་རིས་ཐར་པ་ཡི། །བགེགས་དང་བར་ཆད་ཐམས་ཅད་ཟློག །འཁོར་བ་ངན་སོང་རྒྱུར་གྱུར་པའི། །སྡིག་སྒྲིབ་སྡུག་བསྔལ་ཐམས་ཅད་ཟློག །རིག་སྔགས་རྒྱལ་མོའི་བདེན་སྟོབས་ཀྱིས། །མི་མཐུན་ཕྱོགས་ཀུན་ཟློག་གྱུར་ཅིག །གཤམ་ཅུང་ཟད་གཞན་ལས་བསྐངས་པ་འོ། །དྲག་པོའི་སྔགས་ཀྱི་ཟློག་པ་ནི། ཨོཾ་ཨ་སི་ཏཱ་ན་ལཱརྐ་པྲ་བྷཱ་སྥུ་ཊ་བི་ཀཱ་སི་ཏཱ་ཏ་པ་ཏྲེ། ཛྭ་ལ་ཛྭ་ལ། ཁཱ་ད་ཁཱ་ད། ཧ་ན་ཧ་ན། ད་ར་ད་ར། བི་ད་ར་བི་ད་ར། ཙྪིནྡྷ་ཙྪིནྡྷ། བྷིནྡྷ་བྷིནྡྷ། ཧཱུྃ་ཧཱུྃ་ཕཊ་ཕཊ། སརྦ་དུཥྚཱན་མཱ་ར་ཡ་བྷྱོ་ཟློག །དགྲ་བགེགས་བྱད་མ་ཐམས་ཅད་མ་ཧཱ་ཤ་རི་བྷྱོ་བྷྱོ་ཟློག་ཟློག །མཱ་ར་ཡ་ཕཊ། ཅེས་དྲག་ཏུ་བཟླ་འོ། །ཞག་གྲངས་མང་དུ་བྱེད་ན་འདི་མཚམས་ཆོས་སྲུང་གཏོར་སྐྱོང་དང་ཆད་བརྟན་མན་ཆད་ཕྲིན་ལས་རྗེས་ཀྱི་སྤྱི་ཆིངས་ལྟར་བྱས་ལ་མཐར་དབྱུང་ངོ་། ༈ །གསུམ་པ་རྗེས་ཀྱི་བྱ་བ་ལ་སྒྲུབ་ཞག་རྫོགས་པའི་སྐབས་སྔགས་ཟློག་གྲུབ་པ་དང་སློབ་དཔོན་དྲག་པོའི་ཆས་སུ་ཞུགས། སྙིང་པོའི་མཐར། ཧཱུྃ་ཕཊ་ཛཿ ཡེ་ཤེས་ཀྱི་དཀྱིལ་འཁོར་མདུན་གྱི་ནམ་མཁར་བཞུགས་པར་གྱུར། ཅེས་མོས་ལ་ཐུགས་དམ་བསྐུལ་བ་ནི། ཧཱུྃ། ཆོས་དབྱིངས་དབང་དྲག་རོལ་པའི་ཞིང་རྣམས་ནས། །བླ་མ་རིག་འཛིན་རྒྱལ་བ་ཞི་ཁྲོའི་ལྷ། །མཁའ་འགྲོ་ཆོས་སྐྱོང་མཐུ་རྩལ་ལྡན་པ་ཀུན། །ཐུགས་དམ་བསྐུལ་ལོ་དབྱིངས་ནས་སྐུར་བཞེངས་ཤིག །འོག་མིན་གནས་དང་དགའ་ལྡན་ལྷ་ཡུལ་ནས། །རྒྱལ་བའི་གཙུག་ཏོར་ལས་བྱུང་གདུགས་དཀར་མོ། །ཕྱིར་ཟློག་ཆེན་མོ་གཞན་གྱིས་མི་ཐུབ་མ། །རིགས་བཞིའི་ཁྲོས་མ་ཕྱག་རྒྱའི་ཚོགས་དང་བཅས། །རྡོ་རྗེའི་རིགས་ཀྱི་ཕོ་ཉ་བྱེ་བ་ཕྲག །ལེགས་ལྡན་མཆེད་གསུམ་རྒྱལ་ཆེན་དཔལ་མགོན་དང་། །འབྱུང་པོའི་འཁོར་ཚོགས་བཀའ་སྡོད་དམག་གི་དཔུང་། །ཐུགས་དམ་མ་གཡེལ་དྲག་པོའི་སྐུར་བཞེངས་ལ། །རྣལ་འབྱོར་བདག་གི་མཐུ་དང་དཔུང་སྐྱེད་ཅིག །སྲི་སྐེག་ལྟས་ངན་བྱད་ཕུར་རྦོད་གཏོང་སོགས། །བར་ཆད་རྐྱེན་ངན་ཐམས་ཅད་ཕྱིར་ལ་ཟློགས། །དགྲ་བགེགས་གནོད་བྱེད་ཐལ་བའི་རྡུལ་བཞིན་རློགས། །མངོན་སྤྱོད་དྲག་པོའི་ཕྲིན་ལས་སྒྲུབ་པར་མཛོད། །ཅེས་བསྐུལ། སྤྱི་ཆིངས་ལྟར་ཆད་མདོ་བསྒྲག །ཟོར་བསྐུལ་ནི། ཧཱུྃ༔ དྲག་པོ་ཟོར་གྱི་དཔུང་ཚོགས་དབྱིངས་ནས་བཞེངས༔ རིག་འཛིན་རྩ་བརྒྱུད་བླ་མས་རྒྱབ་རྟེན་མཛོད༔ ཡི་དམ་ལྷ་ཚོགས་མངོན་སྤྱོད་ལས་ལ་དགོངས༔ བཀའ་སྲུང་དྲེགས་པའི་ཚོགས་རྣམས་ལས་ལ་ཆོས༔ སངས་རྒྱས་བསྟན་ལ་སྡང་བའི་དགྲ་དར་ན༔ མ་གཡེལ་མ་གཡེལ་ཟོར་གྱི་དཔུང་ལ་གཤེགས༔ ཟོར་ལམ་བསལ་བ་ནི། ཕུར་བུ་བསྒྲིལ་ལ། ཧཱུྃ༔ ང་ནི་རྡོ་རྗེ་ཁྲོས་པའི་ཡུམ༔ དུས་གསུམ་རྒྱལ་བའི་ཕྲིན་ལས་རྫོགས༔ དབྱིངས་ཕྱུག་ཡུམ་དང་གཉིས་སུ་མེད༔ དེ་རིང་གདུག་པའི་ཟོར་འཕེན་གྱིས༔ ལྷ་གཤེགས་གངས་དཀར་རྩེ་ལ་གཤེགས༔ ཀླུ་གཤེགས་རྒྱ་མཚོའི་གཏིང་ལ་གཤེགས༔ བཙན་གཤེགས་བྲག་དམར་ལོགས་ལ་གཤེགས༔ གདོང་དུ་སུ་ཡང་མ་སྡོད་ཅིག༔ དེ་རིང་ཐམས་ཅད་ལས་ལ་ཆོས༔ བྱ་ཁྱུང་རྒྱལ་པོས་དམག་སྣ་དྲོངས༔ རྒྱལ་ཆེན་བཞི་ཡིས་ཤུལ་མཚོན་ཏེ༔ མགོན་པོའི་ཚོགས་ཀྱིས་དམག་དཔོན་གྱིས༔ སྣང་སྲིད་ལྷ་འདྲེ་དམག་ལ་འུར༔ ཕྱོགས་སྐྱོང་བཅུ་ཡིས་རུ་མཚོན་ཕྱོར༔ སྡེ་དཔོན་སུམ་ཅུ་ཇག་པར་རྒྱུགས༔ བརྟན་མ་རྣམས་ཀྱིས་སོ་ཁ་སྲུངས༔ རཱ་ཧུ་ལ་ཡིིས་དཀྱིལ་ནས་འཁྱུགས༔ དབང་ཕྱུག་རྣམས་ཀྱིས་མཐའ་ནས་སྡུས༔ ཁྲོ་བོའི་ཚོགས་ཀྱིས་རྟིང་མནན་ཏེ༔ ཕ་རོལ་བདུད་དང་དགྲ་བགེགས་ལ༔ མངོན་སྤྱོད་ལས་ཀྱིས་གཡུལ་ངོ་སྤྲོད༔ བདུད་ཀྱི་རུ་དར་བསྙིལ་བར་གྱིས༔ དགྲ་དཔུང་བདུན་རྒྱུད་རྩད་ནས་ཆོད༔ བགེགས་དཔུང་ཐལ་བའི་རྡུལ་བཞིན་རློགས༔ ཞེས་དང་དྲག་སྔགས་བརྗོད་བཞིན་ཟློག་གཏོར་ཟོར་རྣམས་ཕྱི་ཁྱམས་སུ་ཁྱེར། དམ་ཚིག་པའི་ཁྲོ་མོའི་དཔུང་རྣམས་འུར་དིར་གྱིས་ཆས་པར་བསམ། ཕྱི་ཁྱམས་ནས་གསེར་སྐྱེམས་གོང་བཞིན་གཏང་། ཟ་ལམ་བསྟན་པ་ནི། ཧཱུྃ་བྷྱོ༔ རྡོ་རྗེ་ཁྲོས་མའི་བཀའ་ཉན་པའི༔ སྣང་སྲིད་ལྷ་འདྲེའི་དམག་ཚོགས་ཀུན༔ ལ་ལ་དམག་གི་རུ་དར་འཕྱར༔ ལ་ལ་གསོད་པའི་མཚོན་རྣོན་ཐོགས༔ ལ་ལ་ནད་ཀྱི་རྐྱལ་པ་ཕྱེ༔ ལ་ལ་མཚོན་གྱི་གྲུ་གུ་སྒྲིལ༔ ལ་ལ་བདུད་ཀྱི་ཞགས་པ་འཕེན༔ ལ་ལ་ཤྭ་རྡེལ་དཀར་ནག་འཕེན༔ ལ་ལ་སེང་གེ་གླང་ཆེན་ཞོན༔ ལ་ལ་འབྲུག་དང་གློག་ལ་ཞོན༔ ལ་ལ་འབྲོང་ཆེན་ངར་མ་ཞོན༔ ལ་ལ་སྟག་གཟིག་དོམ་དྲེད་ཞོན༔ ལ་ལ་བྱ་རྒྱལ་ཁྱུང་ལ་ཞོན༔ ལ་ལ་ནམ་མཁའི་ཁམས་ནས་འཕྱོ༔ ལ་ལ་ས་གཞི་ཁྱབ་པར་ཉུལ༔ ལ་ལ་ཆུ་བོའི་གཞུང་ནས་རྒྱུག༔ ལ་ལ་རི་བོའི་རྩེ་ནས་འགྲིམ༔ ལ་ལ་དུང་ཆེན་ངར་སྐད་སྒྲོག༔ ལ་ལ་ཀུ་ཅོ་བཤུག་གླུ་ལེན༔ ལ་ལ་རྐན་སྒྲ་དྲག་པོ་གཏོག༔ ལ་ལས་རླུང་ནག་འཚུབ་མ་འདྲེན༔ ལ་ལས་འབྲུག་སྒྲ་དྲག་པོ་ལྡིར༔ ལ་ལས་ཐོག་དང་སེར་ཆེན་འབེབ༔ ཤིན་ཏུ་འཇིགས་ཤིང་གཏུམ་པའི་གཟུགས༔ དཔལ་ཆེན་འཁོར་ཚོགས་ཁྱེད་རྣམས་ཀྱིས༔ ཟ་ལམ་དགྲ་དང་བགེགས་ལ་ཕྱེས༔ ཤ་ཁྲག་མཆོད་གཏོར་འདི་བཞེས་ལ༔ ཆག་ཆེ་ཉམས་ང་བྱད་ཕུར་སོགས༔ མི་མཐུན་འགལ་རྐྱེན་བར་ཆད་ཀུན༔ ཞིང་བཅུ་ཚང་བའི་དགྲ་ལ་ཟློགས༔ ལོག་པར་འདྲེན་པའི་བགེགས་ལ་སྒྱུར༔ ཟློག་སྒྱུར་དྲག་པོའི་ཕྲིན་ལས་མཛོད༔ ཅེས་བསྐུལ་གང་དུ་འཕེན་པའིི་སར་ཕྱིན་ལ། ལམ་སེལ་དཀར་གཏོར་བསྔོ། དམིགས་བྱ་འབེན་དུ་བཞག་ལ་འགུགས་གཞུག་བྱ། ཟོར་འཕེན་པ་ནི། ཧཱུྃ་བྷྱོ༔ རྡོ་རྗེ་ཁྲོས་མའི་བཀའ་ཉན་པའི༔ ལྷ་སྲིན་སྡེ་བརྒྱད་དགྲ་ལ་བྷྱོ༔ སྟོང་གསུམ་གངས་རིས་བསྐོར་བ་ནས༔ གནོད་སྦྱིན་ཐམས་ཅད་དགྲ་ལ་བྷྱོ༔ སྟོང་གསུམ་ཟངས་རིས་བསྐོར་བ་ནས༔ བཙན་དམག་ཐམས་ཅད་དགྲ་ལ་བྷྱོ༔ སྟོང་གསུམ་ལྕགས་རིས་བསྐོར་བ་ནས༔ བདུད་དམག་ཐམས་ཅད་དགྲ་ལ་བྷྱོ༔ སྟོང་གསུམ་བྲག་རིས་བསྐོར་བ་ནས༔ སྲིན་པོ་ཐམས་ཅད་དགྲ་ལ་བྷྱོ༔ སྟོང་གསུམ་གཡུ་རིས་བསྐོར་བ་ནས༔ སྨན་མོ་ཐམས་ཅད་དགྲ་ལ་བྷྱོ༔ སྟོང་གསུམ་གསེར་རིས་བསྐོར་བ་ནས༔ གཤིན་རྗེ་ཐམས་ཅད་དགྲ་ལ་བྷྱོ༔ སྟོང་གསུམ་དུག་མཚོ་འཁྱིལ་པ་ནས༔ ཀླུ་བདུད་ཐམས་ཅད་དགྲ་ལ་བྷྱོ༔ སྟོང་གསུམ་ཁྲག་མཚོ་འཁྲུགས་པ་ནས༔ མ་མོ་ཐམས་ཅད་དགྲ་ལ་བྷྱོ༔ སྟོང་གསུམ་འདི་ན་ཆེ་བ་ཡི༔ རྒྱལ་ཆེན་ཕྱོགས་སྐྱོང་དགྲ་ལ་བྷྱོ༔ ཧཱུྃ་བྷྱོ༔ ཉམས་པའི་དགྲ་བགེགས་དཔུང་བཅས་ལ༔ རྒྱལ་ཆེན་བཞི་ཡིས་ཡུངས་ཟོར་རྒྱོབ༔ གནོད་སྦྱིན་རྣམས་ཀྱིས་རྡོ་ཟོར་རྒྱོབ༔ བཙན་དམག་རྣམས་ཀྱིས་མདའ་ཟོར་རྒྱོབ༔ བདུད་རྒྱལ་རྣམས་ཀྱིས་ཀོང་ཟོར་རྒྱོབ༔ སྲིན་པོ་རྣམས་ཀྱིས་ཐོད་ཟོར་རྒྱོབ༔ སྨན་མོ་རྣམས་ཀྱིས་མཚེ་ཟོར་རྒྱོབ༔ གཤིན་རྗེ་རྣམས་ཀྱིས་ཁྲམ་ཟོར་རྒྱོབ༔ ཀླུ་བདུད་རྣམས་ཀྱིས་དུག་ཟོར་རྒྱོབ༔ མ་མོ་རྣམས་ཀྱིས་ཁྲག་ཟོར་རྒྱོབ༔ ལུས་ངག་ཐལ་བའི་རྡུལ་བཞིན་རློགས༔ མིང་ཙམ་མེད་པར་ཚར་ཆོད་ཅིག༔ ཟློག་སྔགས་བཟླ་བཞིན་དུ་ཟོར་རྣམས་རིམ་པར་འཕེན། གཏོར་ཆེན་སྐྱོད་པ་ནི། གཏོར་མའི་དམ་ཚིག་པ་རྣམས་མདུན་གྱི་ནམ་མཁར་བཞུགས། གཏོར་མ་ལ་ཆག་སྒོ་རྐྱེན་བགེགས་བསྟིམས་པས་ནད་མཚོན་དུག་གི་རང་བཞིན་དུ་གྱུར་པར་བསམ་ནས། ཧོ༔ དགོངས་སུ་གསོལ་ལོ་རྒྱལ་བ་རྣམས༔ མཆོག་གསུམ་ཐུགས་དམ་མ་གཡེལ་ཅིག༔ རིག་འཛིན་བྱིན་རླབས་དཔུང་སྐྱེད་ཅིག༔ ཡི་དམ་ལྷ་ཚོགས་མཐུ་མ་ཆུང༔ ཁྲོ་བོའི་ཚོགས་རྣམས་རྩལ་མ་ཞན༔ ཆོས་སྐྱོང་སྲུང་མ་བང་མ་བུལ༔ དྲེགས་པ་སྡེ་བརྒྱད་ལས་ལ་འདུས༔ གུམ་གུམ་ཆུམ་ཆུམ་དུས་ལ་བབས༔ གཏོར་ཆེན་ལག་ཏུ་ཐོགས་ནས། ཧཱུྃ༔ ང་ནི་དུས་གསུམ་རྒྱལ་བ་ཡི༔ མཐུ་སྟོབས་ནུས་པའི་ཡེ་ཤེས་སྐུ༔ རྡོ་རྗེ་གཙུག་ཏོར་ཕྱིར་ཟློག་ཆེ༔ གཞན་གྱིས་མི་ཐུབ་ཁྲོས་མ་ཡིན༔ དེ་རིང་གདུག་པའི་གཏོར་ཟོར་འདི༔ ཕས་རྒོལ་དམག་ཚོགས་འཇོམས་ཕྱིར་འཕེན༔ སངས་རྒྱས་བསྟན་བཤིག་སྟེང་དུ་འཕེན༔ བླ་མའི་སྐུ་དགྲ་རྩོམ་ལ་འཕེན༔ དགེ་འདུན་འདུ་སྒོ་འཕྲོག་ལ་འཕེན༔ སེམས་ཅན་སྡུག་ཏུ་གཏད་ལ་འཕེན༔ ཞིང་བཅུ་ཚང་བའི་དགྲ་བོ་ཡི༔ གནམ་གྱི་འཇུ་ཐག་གཅོད་ཕྱིར་འཕེན༔ ས་ཡི་རྟེན་ཕུར་ཕུད་ཕྱིར་འཕེན༔ བར་གྱི་དགྲ་བགེགས་འཁོར་བཅས་ཀྱི༔ བདུན་རྒྱུད་རྩད་ནས་བརླག་ཕྱིར་འཕེན༔ མི་མཐུན་འགལ་རྐྱེན་བར་ཆད་ཀུན༔ སྡང་དགྲ་གནོད་བྱེད་བགེགས་ལ་ཟློགས༔ མིང་ཙམ་མེད་པར་ཕུང་དུ་ཆུགས༔ ཐལ་བའི་རྡུལ་བཞིན་བརླག་པར་གྱིས༔ ཞེས་དང་། ཟློག་བསྐུལ་བྱ་བ་ནི། དེ་བཞིན་གཤེགས་པ་ཐམས་ཅད་ཀྱི། །གཙུག་ཏོར་ལས་བྱུང་གདུགས་དཀར་མོ། །གཞན་གྱི་མི་ཐུབ་ཕྱིར་ཟློག་མ། ཕྱག་རྒྱའིི་ཚོགས་དང་འཇིག་རྟེན་སྐྱོང་། །དྲག་མཐུ་རྫུ་འཕྲུལ་ལྡན་པ་ཀུན། །གདོན་བགེགས་སྟེང་དུ་སྐུ་སྐྱོད་ལ། །ཟློག་སྒྱུར་དྲག་པོའི་ཕྲིན་ལས་མཛོད། །སྲིད་པའི་ཁྲོམ་ཁ་ཐམས་ཅད་ཟློགས། །ལྷ་འདྲེའི་དམག་ཚོགས་ཐམས་ཅད་ཟློག །མོ་རྩིས་ངན་པ་ཐམས་ཅད་ཟློག །རྨི་ལམ་ལྟས་ངན་ཐམས་ཅད༴ མཚན་མ་ངན་པ་ཐམས་ཅད༴ བསམ་སྦྱོར་ངན་པ་ཐམས་ཅད༴ བྱད་ཁ་ཕུར་ཁ་ཐམས་ཅད༴ རྦོད་གཏོང་དྲག་པོ་ཐམས་ཅད༴ མཚེ་ཟོར་རྦད་འདྲེ་ཡུངས་ཟོར༴ ས་བདག་ཀླུ་ཡི་གནོད་པ༴ ཐེའུ་རང་འབྱུང་པོའི་སྲི་རྐུན༴ གཤིན་རྗེའི་འཁོར་ལོ་ཐམས་ཅད༴ བདུད་ཀྱི་ཁྲམ་འདེབས་ཐམས་ཅད༴ མུ་སྟེགས་ངན་སྔགས་ཐམས་ཅད༴ རྒྱལ་བསེན་སྨྱོ་འབོག་གཏོང་བ༴ དྲང་སྲོང་གཟའ་ཡི་གནོད་པ༴ ཞང་ཞུང་ཛོ་ཟོར་ཐམས་ཅད༴ སུམ་པའི་གླང་ཟོར་ཐམས་ཅད༴ བོན་པོའི་བརྡ་ཟོར་ཐམས་ཅད༴ བནྡྷེའི་སྔགས་ཟོར་ཐམས་ཅད༴ སྐྱེ་བོའི་མདའ་ཟོར་ཐམས་ཅད༴ བུད་མེད་དམོད་ཟོར་ཐམས་ཅད༴ བདུད་ཀྱི་གཤེད་བཞི་ཐམས་ཅད༴ རོ་ལངས་འབྱུང་པོ་ཐམས་ཅད༴ མ་མོའི་ཁྲག་ཟོར་ཐམས་ཅད༴ ལྟས་ངན་བརྒྱད་ཅུ་རྩ་གཅིག༴ ནད་རིགས་བཞི་བརྒྱ་རྩ་བཞི༴ གདོན་རིགས་ཉི་ཁྲི་ཆིག་སྟོང༴ བགེགས་རིགས་སྟོང་ཕྲག་བརྒྱད་ཅུ༴ ཡེ་འདྲོག་སུམ་བརྒྱ་དྲུག་ཅུ༴ བྱིས་པའི་གདོན་ཆེན་བཅོ་ལྔ༴ ལོ་ཟླ་ཞག་སྐག་ཟ་སྐག༴ དུས་མིན་འཆི་བའི་འཇིགས་པ༴ མི་མཐུན་ཕྱོགས་རྣམས་ཐམས་ཅད་ཟློགས༔ དྲག་པོའི་སྔགས་ཟློག་ནི། ཨོཾ་ཨ་སི་ཏཱ་ན་ལཱརྐ་པྲ་བྷཱ་སྥུ་ཊ་བི་ཀཱ་སི་ཏཱ་ཏ་པ་ཏྲེ། ཛྭ་ལ་ཛྭ་ལ། ཁཱ་ད་ཁཱ་ད། ཧ་ན་ཧ་ན། ད་ར་ད་ར། བི་ད་ར་བི་ད་ར། ཙྪིནྡྷ་ཙྪིནྡྷ། བྷིནྡྷ་བྷིནྡྷ། ཧཱུྃ་ཧཱུྃ་ཕཊ་ཕཊ། སརྦ་དུཥྚཱན་མཱ་ར་ཡ་བྷྱོ་ཟློག །དགྲ་བགེགས་བྱད་མ་ཐམས་ཅད་མ་ཧཱ་ཤ་རི་བྷྱོ་བྷྱོ་ཟློག་ཟློག །མཱ་ར་ཡ་ཕཊ། ཅེས་ཟློག་སྔགས་ཙམ་བརྗོད་པའམ། ལྕོགས་ན། ཨོཾ་ཨ་སི་ཏཱ་ན་ལཱརྐ་སོགས་ནས། བཱ་སི་ནཱི་ཡེ་ཕཊ། བར་ཚང་བར་བརྗོད་ལ་ཟློག་པའི་སྔགས་ཤམ་བཏགས་ལ་གཏོར་མ་འཕང་། སེམས་ཅན་གང་སུ་དག་སོགས་ཀྱི་དམོད་པ་བརྗོད། དགྲ་བགེགས་དམ་སྲི་ཐམས་ཅད་རྩྭ་ཕུང་ལ་མེ་བརྒྱབ་པ་ལྟར་ཤུལ་མེད་དུ་བརླག་པར་བསམ་ལ། དུལ་མོ་བརྡབ་ཅིང་དམོད་མོ་འུར། ནམ་མཁར་བཞུགས་པའི་ལྷ་རང་ལ་བསྟིམ། ཟོར་རྗེས་གཅོད་པ་ནི། ཡེ་ཤེས་ཀྱི་བྱ་ཁྱུང་འཇིགས་སུ་རུང་བ་གཅིག་གིས་མཚམས་བཅད་པར་བསམ་ལ། ཧཱུྃ་ཁྲོཾ་བཛྲ་ག་རུ་ཌཿབྷྱོ་ཟློག༔ ཅེས་བརྗོད་ལ་རྡོ་རྗེ་སློབ་དཔོན་གྱིས་རྟིང་མནན་ཏེ་ཚུར་ལོག །རྡོ་རྗེའི་གུར་དུ་བདག་གཞན་བསྲུང་བྱ་ཐམས་ཅད་ཚུད་པར་བསམ་ལ་ལས་བྱང་བཞིན་སྲུང་འཁོར་གསལ་བཏབ། དེ་ནས་ཕྱིར་སྙེག་གཅོད་ཕྱིར་གདོང་ཕྱིར་བསྟན་ཏེ། ཧཱུྃ་ཧཱུྃ་ཧཱུྃ་བདུད་པྲ་མཱ་ར་ཡ་རྦད་ནན༔ ཁ་ལ་ཛ་མ་ལི་རྦད་ནན༔ རཱ་ཙ་དུ་ལིང་ཤག་རྦད་ནན༔ ཤིག་ཤིག་དུམ་དུམ་རྦད་ནན༔ ཚལ་པ་ཚལ་པ་རྦད་ནན༔ ཁྲོཾ་ཁྲོཾ་བྷྱོ་རྦད་ནན༔ རྨུག་རྨུག་རྦད་ནན༔ ཏིར་ཏིར་རྦད་ནན༔ ཚལ་དུ་ཚལ་དུ་རྦད་ནན༔ ཞེས་ཉེར་གཅིག་བཟླ། ཕྱི་སྒོའི་དྲུང་དུ་ཕྱིན་ཏེ་གཏོར་གཞོང་བཤལ་བའི་ཕུད་ཀྱིས་བརྟན་མའི་གཏོར་མ་བྲན་ལ་བྱིན་གྱིས་བརླབ། སྤྱི་ཆིངས་ལྟར་བརྟན་མ་སྐྱོང་། གཏོར་མནན་ནི། སྒྲུབ་ཁང་གི་སྒོ་དྲུང་དུ་དོང་བྲུས་པར་སྔར་གྱི་ལིང་ག་བསྲེགས་པའི་ཐལ་བ་བླུགས། ཨེ་གྲུ་གསུམ་པར་དགྲ་བགེགས་དམ་སྲི་བཀུག་པར་བསམ་ཞིང་། དགུག་གཞུག་དང་། དོང་ཁ་བཅད་པའི་ཁར་གཏོར་གཞོང་ཁ་སྦུབས་ལ་བྲོ་ར་བསྐོར་ཏེ་བྲོ་བརྡུང་། ཤིས་བརྗོད་མདོར་བསྡུས་བྱ། དེ་ནས་ནང་དུ་ལོག་ལ་ཚེ་འགུགས་རྩ་གསུམ་ལྟར་གཏང་། སྔར་བཏེགས་པའི་ནམ་མཁར་བཞུགས་པའི་ཡེ་ཤེས་པ་རྣམས་ལ་དམིགས་ཏེ་མཆོད་བསྟོད་འབུལ་ཞིང་དངོས་གྲུབ་བླང་། ནོངས་བཤགས་བྱ། ལྷ་རྣམས་རྟེན་ཡོད་ན་དེ་ལ་དང་མེད་ན་རང་ལ་བསྟིམ། བདག་བསྐྱེད་བསྡུ་ལྡང་བསྔོ་སྨོན་ཤིས་བརྗོད་ཀྱིས་མཐའ་དགེ་བར་བྱའོ། །ཞལ་ནས་གསུངས་པས་གཞན་ཀུན་གྱིས། །འགྲན་གྱི་ཟླ་བྲལ་ཕྱིར་ཟློག་ཆེའི། །ལས་སྒྲུབ་སྟོབས་ཀྱིས་བདག་གཞན་ཀུན། །མི་མཐུན་ཕྱོགས་ལས་རྣམ་རྒྱལ་ཤོག །རྙིང་ཕྱོགས་སོགས་སུ་གདུགས་དཀར་གྱི་སྲུང་ཟློག་ཁུངས་ལྡན་དཀོན་པས་འདི་ཉིད་བསྒྲིག་འདུན་ཡོད་ཀྱང་སྙོམ་ལས་སུ་གྱུར་པ། འཕྲལ་འདིར་ཉེར་མཁོའི་དབང་གིས་བསྐུལ་ཏེ་མཆོག་གླིང་གཏེར་བྱོན་སྤྱི་འགྲོའི་ལུགས་དང་བསྟུན་ནས་པདྨ་གར་དབང་ཕྲིན་ལས་འགྲོ་འདུལ་རྩལ་གྱིས་ཙ་འདྲ་རིན་ཆེན་བྲག་གི་ཡང་ཁྲོད་དུ་བགྱིས་པ་དགེ་ལེགས་འཕེལ། དགེའོ།། །།\nRetrieved from "https://rtz.tsadra.org/index.php?title=Terdzo-TSI-058&oldid=128187"\nThis page was last edited on 13 February 2019, at 18:59.